ლურჯი ფარის საერთაშორისო კომიტეტი
ლურჯი ფარის საერთაშორისო კომიტეტი — 1996 წელს დაარსებული ორგანიზაცია, რომლის მიზანია მთელი მსოფლიოს კულტურული მემკვიდრეობის უსაფრთხოებაზე ზრუნვა, იმ ძეგლებზე, რომლებსაც ომიანობისა და ბუნებრივი კატასტროფების საფრთხე ემუქრება. ასევე, მისი მიზანია, ხელი შეუწყოს ბუნებრივი და ადამიანის მიზეზით წარმოქმნილი კატასტროფების თავიდან აცილებას, კულტურული ფასეულობების დაცვას ყველა ტიპის საფრთხისაგან, გადაუდებელი სიტუაციისას კი იმოქმედოს სტრატეგიულად და ყველა შესაბამის საერთაშორისო ორგანიზაციასთან თანამშრომლობით. ლურჯი ფარის საერთაშორისო კომიტეტს აგრეთვე უწოდებენ „კულტურულ წითელ ჯვარს“ და მისი სახელი მიმდინარეობს ცისფერი ფარის გამოყენებიდან, როგორც აღნიშნულია 1954 წლის ჰააგის კონვენციაში შეიარაღებულ კონფლიქტში კულტურული ღირსშესანიშნაოების დაცვის შესახებ.ეს არის ნიშანი, რომელიც იუნესკოს 1954 წლის ჰააგის კონვენციის (შეიარაღებული კონფლიქტის შემთხვევაში კულტურული ფასეულობების დაცვის შესახებ) მიხედვით, გამოიყენება ბუნებრივი და შეიარაღებული კონფლიქტის საფრთხისაგან მსოფლიო კულტურული მემკვიდრეობის დაცვის სიმბოლოდ. ზემოთნახსენებ მიზნებს ლურჯი ფარის საერთაშორისო კომიტეტი აღწევს სხვადასხვა გზით, როგორიცაა მსოფლიო მასშტაბით კულტურულ ფასეულობებთან დაკავშირებულ საფრთხეებზე ინფომაციის მოძიება და გაზიარება; საზოგადოებრივი ცნობიერების ამაღლება კულტურული მემკვიდრეობის დაზიანების შესახებ; რისკების მართვის ყველა დონეზე მაღალი სტანდარტების შემუშავება-ხელშეწყობა კულტურულ მემკვიდრეობაზე პასუხსიმგებელ ინტიტუცებსა და, აგრეთვე, ეროვნულ მთავრობებს შორის; მუშაობა ცოდნის გაზრდაზე გადაწყვეტილების მიმღებთა და პროფესიონალ თანამშრომლებს შორის ისეთ საკითხებში, როგორიცაა პრევენცია, მზაობა, სწრაფი რეაგირება და აღდგენითი ზომები; მაღალკვალიფიციური ექსპერტიზის უზრუნველყოფა საგანგებო მდგომარეობებთან შეხვედრისათვის ხელშესაწყობად; საგანგებო სიტუაციების პრევენციისა და სწრაფი ჩარევისთვის არსებული რესურსების განსაზღვრა; ლურჯი ფარის ეროვნული კომიტეტების დაასრსების წახალისება. ჰააგის კონვენციის მეორე ოქმმა, რომელიც შემუშავდა 1999 წლის აპრილში, ახალი იმპულსი შესძინა ლურჯი ფარის საერთაშორისო კომიტეტსა და მასთან ასოცირებული ორგანიზაციების როლს. ლურჯი ფარის საერთაშორისო კომიტეტი აღიარებულია, როგორც მრჩეველი ორგანიზაცია შეიარაღებული კონფლიქტების დროს კულტურული ღირებულებების დაცვის სამთავრობოთშორისო კომიტეტისთვის.